Év végi beszámoló 2016-2017 tanév

Péterné Varga Ágnes fejlesztőpedagógus

A 2016-2017-es tanévben 24, decembertől 23 gyermek járt hozzám fejlesztésre, egyéni, páros és kiscsoportos foglalkoztatási formában. Egy kisfiú elköltözött. 1 gyermek középsőcsoportos és BTM-s, a többi nagycsoportos. A sajátos nevelési igényű gyermekekhez utazó szakemberek jártak.

Az őszi szűrések után megtartottuk a szülőknek a fogadóórát együtt a pszichológus és logopédus kollégával. Tájékoztattuk a szülőket az MSSST eredményekről és ismertettük a fejlesztés szükségességét. Team munkában dolgozunk, mindig átbeszéljük a szakemberekkel a tapasztaltakat. Ez az egész év folyamatára jellemző. Ezután kezdődtek el szükség szerint a fejlesztő foglalkozások. A fejlesztő helységeken több szakember osztozik, ezt nehéz volt megszervezni. Mivel én vagyok a „helybéli”, ez tőlem kívánt nagyobb fokú rugalmasságot és alkalmazkodást.

A téri orientáció, a térben, valamint síkban való tájékozódás sok kisgyermeknek jelentett nehézséget a sok-sok gyakorlás ellenére is. Ilyen jellegű mozgásos játékok minden foglalkozáson szerepeltek. Első félévben a jobb és a baloldal megkülönböztetésére karszalagot használtunk, a második félévtől fokozatosan elhagytuk a karszalag használatát.

A megértés és a készségek megszilárdulásának ellenőrzésére előtérbe kerültek a papír –ceruza jellegű feladatlapok. A gyerekek szívesen töltik ki, szinte kérik is a játékos feladatlapokat.

A külföldi gyermekek fejlesztésénél több verbális és szókincsgazdagító játékot tervezek, hogy a magyar nyelvet minél inkább elsajátítsák és helyesen használják.

A BTM-es gyermekeknél jelentkező nagyobb fokú figyelem probléma sok-sok erősen motivált helyzetet követelt, de a folyamatos motivációval sikerült visszaterelni figyelmüket a feladatra, játékra. A fejlesztéssel kapcsolatos terveimet, tapasztalataimat rendszeresen megbeszéltem a csoportos óvónőkkel, vezetővel és a logopédussal. Ezek a konzultációk nagyon hasznosnak bizonyultak. Egy kisgyermeknél azt tapasztaltam, hogy a látás problémái miatt a tér észlelése, a térben való mozgás nehézséget okoz folyamatosan, a nagyobb térben való tájékozódás még inkább nehezített számára.

2017 .06. 10.